b'\n_START_ARTICLE_\nPetri Vehanen\n_START_SECTION_\nSeuraura\n_START_PARAGRAPH_\nVehanen nousi kasvattajaseuransa Rauman Lukon liigajoukkueen ykk\xc3\xb6smaalivahdiksi kaudella 2001\xe2\x80\x932002. Vuonna 2005 Vehanen siirtyi Ruotsin Elitserieniin, Mora IK:n joukkueeseen. Seuraavan kauden h\xc3\xa4n pelasi Ven\xc3\xa4j\xc3\xa4n Superliigassa HK Neftehimik Ni\xc5\xbenekamskissa, kunnes palasi takaisin Lukkoon 2007. Marraskuussa 2009 h\xc3\xa4net myytiin KHL-liigan Ak Bars Kazaniin, joka voitti kauden p\xc3\xa4\xc3\xa4tteeksi KHL:n mestaruuden Gagarin cupin. Kaksi ja puoli vuotta seurajoukkueessaan Kazanissa pelannut Vehanen siirtyi viiden vuoden sopimuksella takaisin Rauman Lukkoon kev\xc3\xa4\xc3\xa4ll\xc3\xa4 2012. Huhtikuussa 2013 t\xc5\xa1ekkil\xc3\xa4inen KHL-joukkue Lev Praha ilmoitti tehneens\xc3\xa4 alustavan sopimuksen Vehasen kanssa. Kaudella 2013\xe2\x80\x932014 Vehanen valittiin KHL:n t\xc3\xa4hdist\xc3\xb6otteluun, josta h\xc3\xa4n kuitenkin j\xc3\xa4tt\xc3\xa4ytyi pois. Vehanen oli t\xc3\xa4rke\xc3\xa4ss\xc3\xa4 roolissa joukkueen edetess\xc3\xa4 KHL-finaaleihin. Kaudeksi 2014\xe2\x80\x932015 Vehanen siirtyi Saksan DEL-liigaan, Eisb\xc3\xa4ren Berlinin joukkueeseen._NEWLINE_Vehanen lopetti uransa j\xc3\xa4\xc3\xa4kiekkoilijana kev\xc3\xa4\xc3\xa4ll\xc3\xa4 2018.\n_START_SECTION_\nMaajoukkueura\n_START_PARAGRAPH_\nVehanen oli vuoden 2008 MM-kilpailuissa Kanadassa maajoukkueen kakkosmaalivahtina ja oli maalilla yhdess\xc3\xa4 alkusarjan ottelussa. Vuoden 2010 MM-kilpailuissa Saksassa h\xc3\xa4n pelasi kolme ottelua. Vehanen oli kultaa voittaneen Suomen ykk\xc3\xb6smaalivahti vuoden 2011 MM-kisoissa Slovakiassa, jossa h\xc3\xa4n torjui turnauksen parhaalla torjuntaprosentilla 95,4 ja p\xc3\xa4\xc3\xa4stettyjen maalien keskiarvolla 1,24. H\xc3\xa4n oli joukkueessa my\xc3\xb6s vuoden 2012 MM-kotikisoissa.'